

 REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 023-05/20-01/11

URBROJ: 2186/012-02/05-20-2

Ivanec, 02. studeni 2020.

**Z A P I S N I K**

**od 02. studeni 2020. godine**

s 40. sjednice Gradskog vijeća Grada Ivanca održane elektroničkim putem.

Zapisnik izradila: Snježana Canjuga.

Sjednica se održava elektroničkim putem u skladu s uputom Ministarstva uprave za održavanje sjednica u trenutnoj situaciji u kojoj je potrebno poduzimati efikasne mjere radi sprječavanja širenja koronavirusa i umanjivanja posljedica njegova širenja, rad predstavničkih tijela jedinica mora biti prilagođen. Održavanje sjednice predstavničkog tijela putem video konferencija, izjašnjavanjem putem e-maila, odnosno korištenjem drugih tehnologija za održavanje sastanaka na daljinu, smatra se prihvatljivom, posebno s obzirom na mogućnost konkretnog evidentiranja sudjelovanja članova u radu predstavničkog tijela i njihovog izjašnjavanja u tom slučaju.

Vijećnicima su materijali za 40.sjednicu Gradskog vijeća dostavljeni putem aplikacije e-sjednica.

Obrasci za glasovanje dostavljeni su vijećnicima na e-mail adrese. Kod održavanja elektroničke sjednice članovi Vijeća dužni su se na točku dnevnoga reda očitovati na način da se u obrascu za glasovanje navede naziv točke dnevnog reda o kojoj se izjašnjavaju uz navođenje „za“, „protiv“ ili „suzdržan“, uz napomenu da nakon izvršenog glasovanja obrasce dostave na e-mail adresu grad@ivanec.hr zaključno s danom 02. studeni 2020. godine do 13,00 sati.

Konstatira se da se glasovanju elektronskim putem odazvalo svih 17 vijećnika: Bračko Čedomir, Car Matišić Martina, Debeljak Vladimir, Đula Zdenko, Đuras Zdenko, Friščić Ljubica, Grđan Josip, Grudiček Miljenko, Hudoletnjak Stjepan, Mudri Božica, Prašnjak Danica, Sedlar Đunđek Ksenija, Sedlar Ivan, Sever Domagoj, Vidaček Valerija, Vidoni Nikola, Vlaisavljević Daniel.

Za sjednicu je dostavljen sljedeći

**D N E V N I R E D**

1. **Program mjera i potpora poduzetnicima radi smanjenja negativnih utjecaja na poslovanje izazvanih virusom COVID-19**

**TOČKA 1.**

**Program mjera i potpora poduzetnicima radi smanjenja negativnih utjecaja na poslovanje izazvanih virusom COVID-19**

Nakon dostavljanja obrasca o glasovanju od strane vijećnika o prijedlogu **Programa mjera i potpora poduzetnicima radi smanjenja negativnih utjecaja na poslovanje izazvanih virusom COVID-19**, konstatira se sljedeće: svih 17 vijećnika glasovalo je „za“ te je jednoglasno donijet

**Program mjera i potpora poduzetnicima radi smanjenja negativnih utjecaja na poslovanje izazvanih virusom COVID-19**

**UVOD**

 **I.**

Ovim Programom propisuju se način i uvjeti dodjele potpore poduzetnicima koji obavljaju poduzetničku djelatnost na području grada Ivanca, a s ciljem smanjenja negativnih utjecaja izazvanih virusom COVID-19 na poslovanje, i to za period od 1. studenog 2020. godine do 30. travnja 2021. godine.

**KORISNIK POTPORE**

**II.**

Grad Ivanec osigurati će sredstva u Proračunu za potpore pravnim osobama i obrtnicima (u daljnjem tekstu: poduzetnici) koji su obveznici plaćanja u Proračun Grada Ivanca:

-komunalne naknade za poslovni prostor,

-naknade za korištenje javnih površina sa svrhom postave ugostiteljske terase,

-poreza na potrošnju.

**III.**

Korisnici potpore mogu biti gospodarski subjekti, odnosno poduzetnici koji obavljanju poslovnu djelatnost na području grada Ivanca, te su obveznici plaćanja komunalne naknade za poslovni prostor, naknade za korištenje javnih površina sa svrhom postave ugostiteljske terase i poreza na potrošnju u Proračun Grada Ivanca, za razdoblje od 1. studenog 2020. godine do 30. travnja 2021. godine.

Korisnik potpore iz ovog Programa ne smije premašivati maksimalni iznos svih potpora male vrijednosti, dodijeljenih tijekom razdoblja od tri fiskalne godine, od 200.000,00 EUR-a, sukladno pravilima Urede Komisije (EU) br. 1407/2013 od 18. prosinca 2013. godine o primjeni članka 107. i 2018. Ugovora o funkcioniranju Europske unije na de minimis potpore (Službeni list Europske unije L 352 od 24. prosinca 2013. godine).

**MJERE ZA KOJE JE MOGUĆE OSTVARITI POTPORU**

**IV.**

Potpore za obračunatu i plaćenu komunalnu naknadu, i to za period od 1. studenog 2020. godine do 30. travnja 2021. godine mogu ostvariti poduzetnici koji ispunjavaju sljedeće uvjete i u iznosima:

-obveznici su plaćanja u Proračun Grada Ivanca komunalne naknade za poslovni prostor

-nema nepodmirenih obveza prema Gradu Ivancu na dan podnošenja zahtjeva

-u periodu od 1. studenog 2020. do 31. siječnja 2021. godine, te u periodu od 1. veljače 2021. do 30. travnja 2021. godine, temeljem dostavljenih dokaza o padu prihoda moguće je ostvariti potpore, odnosno povrat obračunate i plaćene komunalne naknade

* za pad prihoda od 25%-50% u odnosu na isti period u prethodnoj godini ostvaruje se potpora od 25% obračunate i plaćene komunalne naknade u traženom periodu
* za pad prihoda od 51%-75% u odnosu na isti period u prethodnoj godini ostvaruje se potpora od 50% obračunate i plaćene komunalne naknade u traženom periodu
* za pad prihoda od 76% i više u odnosu na isti period u prethodnoj godini ostvaruje se potpora od 100% obračunate i plaćene komunalne naknade u traženom periodu.

**V.**

Javne površine sa svrhom postave ugostiteljske terase mogu se koristiti i periodu od 01. studenoga 2020. godine do 31. ožujka 2021. godine, bez naknade.

Za period od 01. travnja 2021. godine do 30. travnja 2021. godine, korisnici javne površine za postavljanje ugostiteljske terase oslobađaju se obveze plaćanja naknade za korištenje javne površine.

**VI.**

Potpore za obračunati i plaćeni porez na potrošnju, i to u cijelosti, za period od 1. studenog 2020. godine do 30. travnja 2021. godine mogu ostvariti poduzetnici koji ispunjavaju sljedeće uvjete i u iznosima:

-obveznici su plaćanja poreza na potrošnju u Proračun Grada Ivanca

-nema nepodmirenih obveza prema Gradu Ivancu na dan podnošenja zahtjeva.

**JAVNI POZIV**

**VII.**

Potpore iz ovog Programa ostvarivati će se temeljem Javnog poziva, kojeg će raspisati Gradonačelnik.

Prijava za ostvarivanje potpore podnositi će se putem obrasca koji će biti objavljen uz Javni poziv, te uz dostavu:

-važeće rješenje o upisu u sudski registar (za trgovačka društva), odnosno važeća obrtnica ili izvadak iz obrtnog registra (za obrte)

-izjava o potporama male vrijednosti

-za obveznike koji su u sustavu PDV-a prilaže se Prijava PDV-a za mjesece za koje se podnosi zahtjev za dodjelu potpore za komunalnu naknadu i Prijava PDV-a za iste mjesece prethodne godine

-za obveznike koji nisu u sustavu PDV-a prilaže se prikaz primitaka i izdataka u ukupnom iznosu za mjesece za koje se potražuje potpora i za iste mjesece prethodne godine, uz kopiju Knjige primitaka i izdataka

-obrazac PP-MI-PO za svaki mjesec za koji se traži potpora za porez na potrošnju

-dokaz o uplati poreza na potrošnju za koji se traži potpora

-ostala dokumentacija sukladno Zaključku o raspisivanju Javnog poziva.

**POSTUPAK DODJELE POTPORE**

**VIII.**

Provođenje postupka po Javnom pozivu provoditi će Povjerenstvo koje imenuje Gradonačelnik Grada Ivanca.

Povjerenstvo se sastoji od predsjednika i dva člana.

Povjerenstvo na osnovi analize i kontrole podnesenih zahtjeva predlaže Gradonačelniku donošenje Zaključaka o dodjeli potpora i isplati potpora korisnicima odnosno odbijanju zahtjeva poduzetnicima koji nisu ispunili uvjete iz Javnog poziva.

Stručne i administrativno-tehničke poslove za izvršenje ovog Programa obavljati će Upravni odjel za proračun, financije i gospodarstvo Grada Ivanca.

**IX.**

Postupak dodjele potpore provoditi će se putem Javnog poziva objavljenog na službenim internetskim stranicama Grada Ivanca (www.ivanec.hr).

U Javnom pozivu objaviti će se uvjeti i kriteriji za dodjelu financijskih potpora te popis dokumentacije koja se prilaže uz prijavu.

Korištenje mjera po ovom Programu biti će dostupne poduzetnicima putem dva Javna poziva, i to za period od 1. studenog 2020. godine do 31. siječnja 2021. godine, te od 1. veljače 2021. godine do 30. travnja 2021. godine.

**ZAVRŠNE ODREDBE**

**X.**

Sredstva za provođenja ovog Programa biti će osigurana u Proračunu Grada Ivanca za 2021. godinu.

**XI.**

Ovaj Program stupa na snagu 8 dana od dana objave u „Službenom vjesniku Varaždinske županije“.

Obrasci za glasovanje za 40. sjednicu Gradskog vijeća u privitku su ovog Zapisnika i njegov su sastavni dio.

Dovršeno u 13,00 sati.

ZAPISNIK IZRADILA: PREDSJEDNICA GRADSKOG

Snježana Canjuga VIJEĆA GRADA IVANCA:

 Ksenija Sedlar Đunđek, mag. oec.